**Idrætsforeningen Odd** (stiftet 29. mars 1885) er et norsk idrettslag fra Skien. Idrettslaget er mest kjent for sin fotballavdeling, Odds Ballklubb, men har også egne avdelinger for skisport og turn. Idrætsforeningen Odd har 1131 medlemmer (per 31. desember 2012).

Stiftelsen
----------

Polarfareren Hjalmar Johansen var i 1885 med på å grunnlegge Idrætsforeningen Odd og ble i 1893 foreningens første æresmedlem.
Mot slutten av en skitur i mars 1885 ble Olaf Kragnæs, Hans Olsen, Hjalmar Johansen og Carl C. Pedersen enige om å danne en forening som skulle drive all slags idrett. 29. mars 1885 møttes 11 personer til stiftelsesmøte, og Ragnvald Blakstad ble idrettsforeningens første formann. Etter forslag fra Blakstad tok foreningen navnet *Odd*. Inspirasjonen til navnet kom fra sagnskikkelsen Orvar Odd, i samtiden gjort kjent gjennom Viktor Rydbergs bok *Seierssverdet*.

Underavdelinger
---------------

### Odds Ballklubb

Utdypende artikkel: Odds Ballklubb

Skagerak Arena, hjemmebanen til Odds Ballklubb.  Foto: Rune Mathisen (Bitjungle) 
Fotball er idretten Odd er mest kjent for, og hvor den har sine fremste meritter. Klubben spiller i eliteserien og har vunnet norgesmesterskapet hele 12 ganger. 11 av mesterskapene kom før andre verdenskrig, det siste i 2000. Fotball ble første gang tatt opp på Idrætsforeningen Odds program i 1887, men aktiviteten døde ut kort tid etter. Fotballen ble imidlertid gjenopptatt i 1893, og 31. mars 1894 ble Odds ballklubb stiftet. Odd er med det en av Norges aller eldste fotballklubber.

I 1903 fikk klubben idrettsplass på Falkum. Samme sted ble Odd stadion innviet 23. juni 1923. I 2007 ble stadionet bygd om og fikk navnet Skagerak Arena.

Fra 1994 til og med 2012 gikk fotballsatsingen under navnet Odd Grenland.

### Odds Skiklubb

Odd arrangerte skirenn for første gang i 1886, og skiidretten ble utskilt som egen del 18. januar 1896. Klubben anla flere hoppbakker, blant annet Kikutbakken (1902) og Oddbakken (1922). I 1962 arrangerte Odd NM på ski.

To Odd-skiløpere har vunnet kongepokalen. Olav Hegna (som også representerte IL Skade) ble tildelt kongepokal i 1912. Gregorius Gravlid fikk kongepokal etter Holmenkollrennet i 1916.

### Odds Turnforening

Odds turnhall fra 1912 tilhører i dag pinsemenigheten Tabernaklet.  Foto: Rune Mathisen (Bitjungle) 
Turn var med som aktivitet fra stiftelsen i 1885, og i 1886 deltok Odd i Norges første nasjonale turnstevne. Odds turntreninger foregikk til å begynne med i Latinskolens gymnastikksal, men i 1912 fikk Odd egen turnhall. I 1971 ble hallen overtatt av menigheten Tabernaklet. I dag trener Odds turnere i gymsalen til Skien videregående skole på Prestejordet.

Hjalmar Johansen representerte Odd i den norske troppen under turnstevnet ved verdensutstillingen i Paris i 1889. Han gjorde seg bemerket da han som høydepunktet i programmet tok saltomortale over 42 personer på rekke. Peter Hol vant de tre første individuelle norgesmesterskap som ble arrangert (1907, 1911 og 1914). Tre Odd-turnere, Peter Hol, Per Mathias Jespersen og Finn Münster var med og tok gull i troppsgymnastikk under OL i Aten i 1906.

### Andre idretter

Idrætsforeningen Odd har gjennom historien drevet mange idretter hvor de i dag ikke lenger har aktivitet. Odds skøyteklubb ble etablert i 1909, mens Odds friidrettsklubb ble etablert i 1916. Klubben har fostret to norgesmestere i friidrett. Eigil Lie ble norgesmester på 1500 meter i 1900, og Oddvar Thorsen vant maraton under NM i 1961 og 1962.

I 1921 kom egne grupper for bryting og boksing, og i 1932 ble disse gruppene selvstendige klubber. Rolf Stokke vant NM i bryting i tungvektsklassen i 1923.

Bandyklubb ble forsøkt stiftet første gang i 1912 og på nytt etablert ca. 1930, som undergruppe under Odds skøyteklubb. Bandylaget spilte i øverste divisjon i 1940 og 1948.

Referanser
----------

1. ↑  «Sjekk idrettstallene: Medlemstall». Varden. 2. april 2013. Besøkt 9. juni 2013. [*død lenke*]
2. ↑  Lie, *Idrætsforeningen Odd 1885–1910*, s. 55.
3. 1 2  Lie, *Idrætsforeningen Odd 1885–1910*, s. 7–9.
4. 1 2 3  Frode Bakken (19. mars 2012). «Idrætsforeningen Odd er snart 127 år». Odds ballklubb. Arkivert fra originalen 27. mai 2014. Besøkt 9. juni 2013.
5. 1 2 3 4 5  «Idrettsforeningen Odd, Skien, er i morgen 60 år». Aftenposten. 28. mars 1945.
6. ↑  Lie, *Idrætsforeningen Odd 1885–1910*, s. 129.
7. ↑  Arne Brustad, red. (1952). *Aktive Fotballspillere Bind 1*. Oslo: Idrettsforlaget. s. 722.
8. ↑  «Odds Ballklubbs historie». Odds Ballklubb. 12. juni 2012. Arkivert fra originalen 24. september 2015. Besøkt 14. september 2013.
9. ↑  «Kikut» **(engelsk)**. skisprungschanzen.com. Besøkt 9. juni 2013.
10. ↑  Lie, *Idrætsforeningen Odd 1885–1910*, s. 43–46.
11. ↑  Einar K. Aas (1940). *Norges Gymnastikk- og Turnforbund 50 år*. Tønsberg. s. 350.
12. ↑  «Norgesmestere 1897-2011 menn». Besøkt 9. juni 2013.
13. ↑  Ove Gundersen og Bjørn E. Eriksen (1980). *Brytespeilet*. Larvik. s. 48.

Litteratur
----------

* Trygve Lie, (1910). *Idrætsforeningen Odd 1885–1910 : festskrift 1910*. Erik St. Nilssens forlag, Skien.

Eksterne lenker
---------------

* Odds Ballklubb
* Odds Turnforening Arkivert 7. oktober 2016 hos Wayback Machine.